DEĊIŻJONI TAL-KUMMISSJONI
tas-7 ta' Ġunju 2006
li temenda d-Deċiżjonijiet 2001/881/KE u 2002/459/KE fir-rigward tal-lista tal-postijiet għall-ispezzjoni fuq il-fruntiera
(innotifikata taħt dokument numru C(2006) 2178)
(Test b'rilevanza għaż-ŻEE)
(2006/414/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar, veterinarju u żootekniku applikabbli għall-kummerċ intra-Komunitarju ta' ċerti annimali ħajjin u prodotti bil-ħsieb tat-tlestija tas-suq intern (1), u partikolarment l-Artikolu 20(3) tagħha,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (2), u partikolarment l-Artikolu 6(4) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (3), u b'mod partikolari l-Artikolu 6(2) tagħha,
Billi:
(1)
Id-Deċiżjoni tal-Kummissjoni 2001/881/KE tas-7 ta' Diċembru 2001 li tistabbilixxi lista ta' postijiet għall-ispezzjoni fuq il-fruntiera previsti għal kontrolli veterinarji fuq annimali u prodotti ta' l-annimali minn pajjiżi terzi u li taġġorna r-regoli dettaljati dwar il-kontrolli li jridu jitwettqu mill-esperti tal-Kummissjoni (4) għandha tiġi aġġornata sabiex jitqiesu partikolarment l-iżviluppi f'ċerti Stati Membri fir-rigward ta' dawk il-postijiet u ta' l-ispezzjonijiet imwettqa skond dik id-Deċiżjoni.
(2)
Il-lista ta' postijiet għall-ispezzjoni fuq il-fruntiera stabbilita fid-Deċiżjoni 2001/881/KE (’il-lista’) tinkludi n-numru ta' l-unità Traces għal kull post għall-ispezzjoni fuq il-fruntiera. Traces hija sistema kompjuterizzata introdotta mid-Deċiżjoni tal-Kummissjoni 2004/292/KE tat-30 ta' Marzu 2004 dwar l-introduzzjoni tas-sistema Traces u li temenda d-Deċiżjoni 92/486/KEE (5). Traces tieħu post is-sistema ta' qabel, Animo, ibbażata fuq in-netwerk introdott mid-Deċiżjoni tal-Kummissjoni 91/398/KEE tad-19 ta' Lulju 1991 dwar netwerk kompjuterizzat li jgħaqqad flimkien l-awtoritajiet veterinarji (Animo) (6), għall-intraċċar tal-movimenti ta' annimali u ċerti prodotti fil-kummerċ intra-Komunitarju u l-importazzjonijiet.
(3)
Wara spezzjoni sodisfaċenti skond id-Deċiżjoni 2001/881/KE, postijiet addizzjonali ta' spezzjoni fuq il-fruntiera f'Gdansk, Dorohusk u Terespol-Kobylany fil-Polonja għandhom jiżdiedu mal-lista.
(4)
Wara komunikazzjonijiet minn Franza, Spanja, l-Iżvezja u r-Renju Unit, il-postijiet ta' spezzjoni fuq il-fruntiera f'Nantes fi Franza, Pasajes fi Spanja, Norrköping fl-Iżvezja, u Shoreham fir-Renju Unit għandhom jitħassru mil-lista.
(5)
Barra minn hekk, il-lista għandha tiġi aġġornata sabiex jitqiesu l-bidliet riċenti fir-rigward ta' kategoriji ta' annimali jew prodotti li jistgħu jiġu kkontrollati f'għadd ta' postijiet għall-ispezzjoni fuq il-fruntiera diġà approvati skond id-Deċiżjoni 2001/881/KE, u l-organizzazzjoni ta' ċentri ta' l-ispezzjoni f'dawn il-postijiet.
(6)
Il-lista ta' unitajiet fid-Deċiżjoni tal-Kummissjoni 2002/459/KE ta' l-4 ta' Ġunju 2002 dwar il-units fl-Animo computer network u li tirrevoka d-Deċiżjoni 2000/287/KE (7) tinkludi n-numru ta' l-unità Traces għal kull post ta' l-ispezzjoni fuq il-fruntiera fil-Komunità. Fl-interess tal-konsistenza tal-leġiżlazzjoni Komunitarja, dik il-lista għandha tkun aġġornata sabiex jitqiesu l-bidliet u sabiex tinżamm lista identika għal dik stabbilita fid-Deċiżjoni 2001/881/KE. Id-Deċiżjoni 2002/459/KE għandha għalhekk tiġi emendata kif suppost.
(7)
Il-miżuri previsti f'dan ir-Regolament huma fi qbil ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Anness I tad-Deċiżjoni 2001/881/KE huwa mibdul bit-test fl-Anness ta' din id-Deċiżjoni.
Artikolu 2
L-Anness għad-Deċiżjoni 2002/459/KE hu emendat skond l-Anness II għal din id-Deċiżjoni.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, nhar is-7 ta' Ġunju 2006.